Diari Oficial de la Generalitat Valenciana


Sumari del DOGV 5526, del 04-06-2007 (2007/7239)

RESOLUCIÓ de 20 de març de 2007, del conseller d'Agricultura, Pesca i Alimentació, per la qual es regula el control oficial del rendiment lleter a la Comunitat Valenciana i es constituïx el Centre Autonòmic de Control Lleter.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5526

Data del DOGV
:   04-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/7239


Data del document
:   20-03-2007

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * genètica
    * legislació
    * caprí
    * boví
    * organització administrativa
    * oví
    * llet

RESOLUCIÓ de 20 de març de 2007, del conseller d'Agricultura, Pesca i Alimentació, per la qual es regula el control oficial del rendiment lleter a la Comunitat Valenciana i es constituïx el Centre Autonòmic de Control Lleter. [2007/7239]  
En l'article 2a del Reial Decret 368/2005, de 8 d'abril, pel qual es regula el control oficial del rendiment lleter per a l'avaluació genètica en les espècies bovina, ovina i caprina, es definix el control oficial de rendiment lleter com el conjunt d'actuacions l'objectiu de les quals és l'avaluació genètica dels reproductors de les espècies bovina, ovina i caprina d'aptitud lletera per a millorar les produccions làcties i que consistirà en la comprovació sistemàtica de la quantitat de llet produïda i dels seus components, així com la recollida d'una altra informació de validesa, per a la seua incorporació als esquemes de selecció aprovats per a les diferents races.  
En el paràgraf primer de l'article 4 del Reial Decret 368/2005 es declaren les comunitats autònomes com a responsables, en l'àmbit de les seues competències, del funcionament del control lleter oficial, el qual s'executarà (es diu en el paràgraf segon del mateix article) a través dels centres autonòmics, amb la supervisió dels òrgans competents de les comunitats autònomes i amb la participació i l'assessorament de les organitzacions o associacions de ramaders oficialment reconegudes per a la gestió dels llibres genealògics de races d'aptitud lletera.  
En l'apartat 1 de l'article 11 del Reial Decret 368/2005 es disposa que en cada comunitat autònoma es constituirà un centre autonòmic de control lleter, que actuarà com la unitat de coordinació i gestió de l'execució en l'àmbit autonòmic del control lleter oficial.  
Així mateix, en l'article 14 del Reial Decret 368/2005 s'establix que en cada comunitat autònoma es disposarà, almenys, d'un laboratori per a realitzar les anàlisis del control lleter oficial.  
Per tot això, i a proposta del director general d'Investigació, Desenrotllament i Innovació Agropecuària, resolc:  
Primer  
Designar el Centro de Apoyo Tecnológico Lácteo CEATEL com a gestor del Centre Autonòmic de Control Lleter, el qual haurà de complir els requisits i les funcions establits en el Reial Decret 368/2005, de 8 d'abril, i executar les actuacions relacionades amb el control oficial del rendiment lleter.  
Segon  
Designar el Centro de Apoyo Tecnológico Lácteo CEATEL com a laboratori autonòmic per a realitzar les anàlisis del control lleter oficial, segons el que s'establix en l'esmentat Reial Decret 368/2005, de 8 d'abril.   
Tercer  
La conselleria d'Agricultura, Pesca i Alimentació formularà una proposta de conveni de col·laboració amb CEATEL, en què es determinaran les condicions i contraprestacions corresponents per les activitats d'esta entitat i es dictaran les resolucions que siguen procedents per a la concessió d'ajudes econòmiques i per a subvencionar els costs que generen, d'acord amb el que s'establix en l'article 19 del Reial Decret 368/2005, de 8 d'abril, i tenint en compte les directrius comunitàries sobre ajudes al sector agrari.  
El laboratori autonòmic de control lleter haurà d'estar acreditat d'acord amb les normes UNE-EN-ISO que s'apliquen, sense perjudici que puguen obtindre esta acreditació en el termini de 2 anys.  
Quart  
Com a òrgan col·legiat consultiu de l'activitat de què es tracta en esta resolució, es constituïx la Comissió Autonòmica de Control Lleter Oficial, adscrita a la Direcció General d'Investigació, Desenrotllament i Innovació Agropecuària, que tindrà la composició següent:  
· President: el titular de la Direcció General d'Investigació, Desenrotllament i Innovació Agropecuària.  
· Vicepresident: el titular del servici competent en matèria de control lleter.  
· Vocals:  
- Una persona per cada una de les associacions oficialment reconegudes per a la gestió dels llibres genealògics de races d'aptitud lletera que realitzen control de rendiments lleters a la Comunitat Valenciana.  
- Una persona designada pel Laboratori Interprofessional LICOVAL.  
- Una persona designada pel Centro de Apoyo Tecnológico Lácteo CEATEL.  
- Una persona per cada entitat de gestió de control lleter de la Comunitat Valenciana.  
- El titular de la secció competent en matèria de control lleter i que exercirà la secretaria de la Comissió.  
Cinqué  
Són funcions de la Comissió Autonòmica de Control Lleter Oficial les següents:  
- Supervisar el funcionament del centre autonòmic de control lleter.  
- Analitzar l'estructura de costs del control lleter i proposar-ne sistemes de finançament.  
- Analitzar i estudiar els resultats globals del control lleter oficial.  
- Analitzar i valorar les mesures que troben oportunes i proposar-les als òrgans competents per a millorar-ne els resultats.  
- Vetlar pel compliment de la normativa del control lleter oficial.  
- Prendre les mesures necessàries per al correcte compliment del Reial Decret 368/2005, de 8 d'abril.  
- Supervisar l'estructura i el funcionament de les bases informàtiques que continguen les dades de control lleter.  
- Proposar la normativa que siga procedent, reguladora de l'activitat del control lleter, i emetre'n informes, en l'àmbit de la seua competència, amb sotmetiment a la normativa bàsica que es promulgue.  
- Les altres que puguen atribuir o assignar a la Comissió les disposicions vigents en matèria de control lleter.  
Sisé  
La Comissió regional del control lleter oficial es reunirà de forma periòdica, almenys dos vegades a l'any.  
El funcionament de la Comissió no suposarà increment de la despesa pública i serà atés amb els mitjans materials i de personal existents en la conselleria d'Agricultura, Pesca i Alimentació. Les despeses que s'originen per la participació en reunions dels integrants de la Comissió seran per compte de les seues organitzacions respectives.  
Contra la present resolució es podrà interposar, amb caràcter potestatiu, un recurs de reposició davant del mateix òrgan que la va dictar, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en l'article 116.1, en relació amb els articles 109c i 117 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, en la redacció feta en la Llei 4/1999, o interposar directament el recurs contenciós administratiu davant del Jutjat Contenciós Administratiu en el termini de dos mesos comptadors des de l'endemà de la publicació, de conformitat amb el que s'establix en els articles 10 i 46 de la Llei 29/1998, de 13 de Juliol, Reguladora de la Jurisdicció Contenciosa Administrativa. Tot això sense perjudici que s'utilitze una altra via que es considere oportuna  
València, 20 de març de 2007.- El conseller d'Agricultura, Pesca i Alimentació: Juan G. Cotino Ferrer.